ང་ཚོས་གོང་གི་དཔེ་བརྗོད་འདི་གཉིས་ལས་སྲོང་བཙན་ཡར་སྔོན་དུ་བོད་རང་ནས་བྱུང་བའི་བསླབ་བྱ་ཡོད་པ་རྟོགས་ཐུབ་པ་མ་ཟད།དུས་རབས་བརྒྱད་པ་དང་དགུ་པའི་ནང་བྱུང་བའི་བསླབ་བྱ་དེ་དག་གིས་གནའ་རབས་གཏམ་དཔེ་དང་དང་ལེགས་བཤད་ཁག་ཅིག་རྨང་གཞིར་བསྟེན་ཡོད་པའམ་ཤེས་ཐུབ།ཡིན་ནའང་བོད་ཀྱི་རྩོམ་རིག་ནང་བསླབ་བྱ་ཞེས་པའི་རྩོམ་ལུས་འདི་དངོས་སུ་ཐོན་པ་ནི་ཆོས་རྒྱལ་སྲོང་བཙན་སྒམ་པོའི་དུས་ནས་འགོ་བརྩམས་པ་དང་།ནང་པའི་ཆོས་གཞུང་མང་པོ་ཞིག་བསྒྱུར་ཅིང་འགྱུར་མུས་སུ་མཆིས་ལ།འགྱུར་གཞུང་དེ་དག་ལས་བསྟན་པའི་ཆོས་ལུགས་ཀྱི་ནང་དོན་ནི་བསླབ་བྱའི་བརྗོད་བྱ་གདེམ་ལེན་བྱེད་པའི་ཁུངས་སམ་གཞི་ལྟ་བུ་བྱས་ཡོད་དེ།དཔེར་ན།སྲོང་བཙན་སྒམ་པོའི་བོད་ཁམས་སྤྱི་ལ་གདམས་པལས།ཕའི་དོན་དུ་ཐུགས་རྗེ་ཆེན་པོ་སྒོམས།མའི་དོན་དུ་ཡི་གེ་དྲུག་མ་སྒོམས།གྲོགས་ཀྱི་དོན་དུ་ཆོས་ཉིད་བག་མར་ལོངས།བུའི་དོན་དུ་ཐབས་ཀྱི་དོན་ལ་ལྟོས།བུ་མོའི་དོན་དུ་ཤེས་རབ་ཡེ་ཤེས་ལྟོས།སྤུན་ཟླའི་དོན་དུ་རིག་པ་རྩལ་སྤྱོང་གིས།ཟས་ཀྱི་དྭངས་མ་ཏིང་འཛིན་བདེ་གསལ་ཟོ།སྒོམ་གྱི་དྭངས་མར་བླ་མའི་གདམས་ངག་འཐུང་།གོས་ཀྱི་དམ་པར་སྡོམ་ཁྲིམས་གཙང་མར་སྲུངས།ཞེས་བྱུང་བ་ནང་པའི་ཆོས་གཞུང་ལས་ཚུར་བླངས་ནས་བསླབ་བྱའི་བརྗོད་བྱར་བཀོད་པ་གསལ་ལོ།།སྐབས་དེ་དག་ཏུ་ལོ་ཙཱ་བ་བན་དེ་དཔལ་བརྩེགས་ཀྱིས་སློབ་དཔོན་ཀླུ་སྒྲུབ་ཀྱི་བཤེས་སྤྲིངསདང་སློབ་དཔོན་ཙན་དྲ་གོ་མིའི་སློབ་སྤྲིངསགཉིས་བོད་སྐད་དུ་བསྒྱུར་བ་དེས།བོད་ཀྱི་བསླབ་བྱ་རྩོམ་རིག་སྔར་བས་བདེ་ཐང་གི་ལམ་དུ་སྐུལ་བ་རེད།བསྟན་བཅོས་དེ་གཉིས་ཀྱི་བརྗོད་བྱ་ནི་ནང་པའི་ཆོས་ལུགས་སྐོར་གྱི་ཞལ་གདམས་ཤ་སྟག་ཡིན་ལ།རྗོད་བྱེད་ནི་ཚིགས་བཅད་རྐྱང་པ་ཡིན།ད་དུང་བསྟན་བཅོས་དེ་གཉིས་ནི་གཞན་ལ་སློབ་གསོ་གཏོང་བའི་ཆེད་དུ་བརྩམས་པ་ཡིན་པས།བརྗོད་ཚུལ་ཐད་མགོ་ནས་མཇུག་བར་དུ་འདི་བྱོས་དང་དེ་སྤོངས་ཞེས་ཁ་ཏའི་ཚུལ་དུ་བྱས་ཡོད།བསྟན་བཅོས་དེ་གཉིས་ཀྱི་ནང་དོན་བོད་མིའི་ཆོས་འདོད་བསམ་བློ་དང་མཐུན་པར་མ་ཟད།བོད་ཀྱི་རྒྱལ་པོ་དང་སློབ་དཔོན་རྣམས་ལ་མཚོན་ནའང་ལུགས་གཉིས་བླང་དོར་གྱི་གནས་དག་སྐྱེ་བོ་ཀུན་ལ་གདམས་པར་བྱེད་པ་ལ་འོས་ཤིང་འཚམ་པའི་རྩོམ་ལུས་ཤིག་མཁོ་འདུག་པ་དང་།དེ་བཞིན་གོང་གི་བསྟན་བཅོས་གཉིས་ཀྱིས་རྩོམ་སྟངས་ཐད་དུ་བློ་སྒོ་ཕྱེ་འོགརྒྱལ་པོ་དང་སློབ་དཔོན་རྣམས་ཀྱིས་བོད་གནའ་རབས་ཀྱི་ལེགས་བཤད་རྩོམ་རིག་རྨང་གཞི་བྱས་ཤིང་ནང་ཆོས་རྩོམ་རིག་གི་ནང་དོན་སོགས་བརྗོད་བྱར་བསྟེན་ནས་བསླབ་བྱ་ཞེས་བོད་ཀྱི་རྩོམ་རིག་ཁྲོད་བྱུང་སྔ་བ་དང་ཐུན་མོང་མ་ཡིན་པའི་ཁྱད་ཆོས་ལྡན་ཞིང་རང་རྐྱ་འཕར་བའི་རྩོམ་ལུས་འདི་གྲུབ་པ་རེད།